钦定古今图书集成/明伦汇编/官常典/第663卷 > 康熙七年
## 钦定古今图书集成/明伦汇编/官常典/第663卷 > 康熙七年

《大清会典》：“康熙七年，定在外直省各承宣布政使司。”

所属衙门：“陕西凉庄仓。”大使一员。〈旧有河西灵州仓大使一员。四川“建昌、盐井、越巂、宁番、会川、镇西” 六仓大使各一员。后俱裁。〉各提刑按察使司所属衙门：西宁道所属仓大使一员。〈旧设五员后裁四员　旧有肃州靖远两道所属仓大使各一员后裁　旧有仓副使后裁〉各府所属衙门仓大使、副使〈因事设立无定员〉各州县仓大使、副使〈因事设立无定员〉各盐运提举二司所属衙门：各场仓大使一员。〈旧有副使一员后裁〉

康熙九年

《大清会典》：国初各官品级，满汉间有不同。康熙九年

改归画一。从九品：布政使司仓大使，各府仓大使，未入流道仓大使，州仓大使、副使，县仓大使、副使。

《史记货殖传》：“宣曲任氏之先为督道仓吏。秦之败也，
豪强皆争取金玉，而任氏独窖仓粟。楚、汉相距荥阳
也，民不得耕种，米石至万，而豪强金玉尽归任氏。”
《宋史侍其曙传》：“其曙咸平中与谢德权提举在京仓
草场，尝于仓隙地牧牛羊，为德权所讼。真宗以问德
权曰：‘牛羊食仓粟邪’？曙闻而自劾，帝勉谕之。它日召
曙”问：“汝才孰与德权？”对曰：“德权畏法慎事，臣乃敢于
官仓牧牛羊，是不及也。”人多称之。

《吴昌裔传》：“昌裔，转运使曹彦约闻其贤，俾司籴场。时
岁饥，议籴上流，昌裔请发本仓所储数万，而徐籴以
偿，从之。”

《张洽传》：“洽时行社仓法，洽请于县，贷常平米二百石，
建仓里中，六年而归其本于官，乡人利之。”

《辽史百官志》：“县有驿递马牛旗鼓乡正厅隶仓司等
役，有破产不能给者，良民患之。马人望设法使民出
钱免役，官自募人，仓司给使，以公使充，人以为便。”
《瑞州府志》：“陈玑由吏员授进贤县仓大使。正统元年，
侍郎赵新荐之，遂诏知高安。”

《汉书王嘉传》：“孝文时，吏居官者或长子孙，以官为氏。”
仓氏则仓吏之后也。

《石林燕语》：后唐明宗尝入仓观受纳，主吏惧，责其多
取，乃故为轻量。明宗曰：“仓廪宿藏，动经数年，若取之
如此，后岂免拆阅乎？”吏因诉曰：“自来主藏者所以至
破家竭产以偿欠，正为是。”明宗恻然，乃诏自今石取
二升为雀鼠耗，至今用之，所谓加耗者是也。明宗知
恤吏矣，不知反堕其计中，遂为民害。近世立盘量出
“剩法”，本防吏奸，而州县贪暴者因以敛民，至于倍蓰，
以其正数上供及应监司之求，而留出剩以自给。监
司知之，亦不问加耗，又不足言也

金

金制置诸库，设使、副判官等员。

按《金史百官志》：“南京丰衍东西库。使，正八品。副使，从
八品。判二员，正九品；监支纳各一员，正八品。”

军器库。使一员，正八品。副使一员，从九品。掌甲胄兵
仗。

〈注〉司吏二人。库子掌出纳之数，看守巡护。中都、南京依此置。西京省副使，北京惟副使仍兼八作使。随府节镇设使、副。若军器兼作院，军资兼军器库及防刺郡，则置都监一员，以军资监兼者如旧。

“中都广备库。”使一员，从七品。副使一员，从八品。判官
一员，正九品。掌疋帛颜色、油漆诸物出纳之事。

〈注〉攒典四人，库子十四人，内十二人收支，二人应办。掌排数、出纳、看守、巡护之事，与库官通管。

永丰库使一员，从七品。副使一员，从八品。判官一员，
正九品。掌泉货金银珠玉出纳之事。

〈注〉攒典三人，库子十二人，内十人收支，二人应办。凡岁收二十五万贯者置库子十人，不及二万贯者置二人。

南京交钞库。使一员，正八品。副使一员，正九品。掌“出
入钱钞、兑便之事。”

〈注〉攒典二人，攒写计帐、类会合同。库子八人，掌受纳钱数，辨验交钞，毁旧主簿历。

### 世宗大定十三年置中都流泉务

按《金史世宗本纪》。不载按《百官志》：中都流泉务。大
定十三年上谓宰臣曰：“闻民间质典利息重者至五
七分。或以利为本。小民苦之。若官为设库。务十中取
一为息。以助官吏廪给之费。似可便民。卿等其议以
闻。”有司奏“于中都、南京、东平、真定等处并置质典库。
以流泉为名。各设使副一员。凡典质物。使副亲评价
直。许典七分，月利一分。不及一月者，以日计之。经二
周年外，又逾月不赎，即听下架出卖。出帖子作写质
物人姓名、物之名色、金银等第、分两，及所典年月日、
钱贯、下架年月之类。”若亡失者，收赎日勒合于人验
元典官本并合该利息，赔偿入官外，更勒库子验典
物日上等时估偿之物，虽故旧依新价偿，仍委运司
佐贰、幕官识汉字者一员提控。若有违犯则究治，每
月具数申报上司。

### 宣宗兴定三年立军器库设使副各一员

按《金史宣宗本纪》：“兴定三年，河南路节镇以上立军
器库，设使副各一员。”